Skupni predlog UREDBA SVETA o spremembah Uredbe (ES) št. 234/2004 o nekaterih omejevalnih ukrepih proti Liberiji /* JOIN/2014/02 final - 2014/0009 (NLE) */





OBRAZLOŽITVENI MEMORANDUM (1) Z Uredbo (ES) št. 234/2004 o nekaterih omejevalnih ukrepih proti Liberiji je bila uvedena prepoved zagotavljanja tehnične in finančne pomoči v zvezi z vojaškimi dejavnostmi kateri koli nevladni osebi, subjektu ali organu v Liberiji ali za uporabo v tej državi. (2) Varnostni svet Združenih narodov (Varnostni svet) je 10. decembra 2013 sprejel Resolucijo 2128 (2013), ki ponovno potrjuje embargo na orožje, ki je bil uveden v skladu z odstavkom 2 Resolucije 1521 (2003) in spremenjen v skladu z odstavkoma 1 in 2 Resolucije 1638 (2006), odstavkom 1(b) Resolucije 1731 (2006), odstavki 3, 4, 5 in 6 Resolucije 1903 (2009) ter odstavkom 3 Resolucije 1961 (2010), ter spreminja s tem povezane obveznosti priglasitve. (3) Varnostni svet je še posebej sklenil, da priglasitev nesmrtonosnih materialov in z njimi povezanega usposabljanja ni več potrebna ter da imajo liberijski organi glavno odgovornost poročanja Odboru za sankcije o kakršnih koli zalogah smrtonosnega orožja in materiala, povezanega z njim, ali o kakršnem koli zagotavljanju liberijski vladi pomoči, svetovanja ali usposabljanj v zvezi z dejavnostmi vojaškega ali drugega varnostnega sektorja. (4) Svet bo v kratkem sprejel sklep o ustreznih spremembah Skupnega stališča 2008/109/SZVP. (5) Za izvajanje nekaterih od teh ukrepov je potrebno nadaljnje ukrepanje Unije. (6) Visoki predstavnik Unije za zunanje zadeve in varnostno politiko ter Evropska komisija predlagata, da se Uredba (ES) št. 234/2004 ustrezno spremeni. 2014/0009 (NLE) Skupni predlog UREDBA SVETA o spremembah Uredbe (ES) št. 234/2004 o nekaterih omejevalnih ukrepih proti Liberiji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Skupnega stališča 2008/109/SZVP z dne 12. februarja 2008 o omejevalnih ukrepih proti Liberiji[1], ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije, ob upoštevanju naslednjega: (1) Z Uredbo Sveta (ES) št. 234/2004[2] je bila uvedena splošna prepoved zagotavljanja tehničnih nasvetov, pomoči, usposabljanja, financiranja in finančne pomoči v zvezi z vojaškimi dejavnostmi kateri koli osebi, subjektu ali organu v Liberiji. (2) Varnostni svet Združenih narodov (Varnostni svet) je 10. decembra 2013 sprejel Resolucijo 2128 (2013), ki ponovno potrjuje embargo na orožje, ki je bil uveden v skladu z odstavkom 2 Resolucije 1521 (2003) in spremenjen v skladu z odstavkoma 1 in 2 Resolucije 1638 (2006), odstavkom 1(b) Resolucije 1731 (2006), odstavki 3, 4, 5 in 6 Resolucije 1903 (2009) ter odstavkom 3 Resolucije 1961 (2010), ter spreminja s tem povezane obveznosti priglasitve. (3) Svet je ... januarja 2014 sprejel Sklep 2014/.../SZVP[3], ki ustrezno spreminja Skupno stališče 2008/109/SZVP. (4) Nekateri od navedenih ukrepov spadajo na področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje potrebno regulativno ukrepanje na ravni Unije. (5) Uredbo Sveta (ES) št. 234/2004 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 234/2004 se spremeni: (1) v členu 3 se odstavek 1(b) nadomesti z naslednjim: „(b) tehnične pomoči v zvezi z opremo, ki ni smrtonosna in je namenjena zgolj humanitarni ali zaščitni uporabi.“ (2) člen 4 se nadomesti z naslednjim: „Člen 4 Fizične in pravne osebe, subjekti ali organi, ki nameravajo vladi Liberije zagotoviti kakršno koli pomoč v zvezi z vojaškimi dejavnostmi ali dejavnostmi drugih varnostnih sektorjev, kot je opredeljena v členu 1, o tem vnaprej obvestijo pristojne organe v državi članici, kjer prebivajo ali se nahajajo, kot so navedeni na spletnih straneh iz Priloge I. Takšno obvestilo vsebuje vse ustrezne informacije, vključno z navedbo namena in končnega uporabnika, tehničnih specifikacij ter količine opreme, ki se pošilja, dobavitelja, predlaganega datuma dobave, načina prevoza in načrtovane poti pošiljk. Zadevna država članica po prejemu ustreznih informacij in po posvetovanju z vlado Liberije o tem obvesti odbor za sankcije, če vlada Liberije ni predložila te uradne priglasitve v skladu z odstavkom 2(b)(ii) in (iii) RVSZN 2128 (2013).“ Člen 2 Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL L 38, 13.2.2008, str. 26. [2] Uredba Sveta (ES) št. 234/2004 z dne 10. februarja 2004 o nekaterih omejevalnih ukrepih proti Liberiji in razveljavitvi Uredbe (ES) št. 1030/2003 (UL L 40, 12.2.2004, str. 1). [3] Sklep Sveta (polni naslov), (UL L...).